ET Euroopa Liidu Teataja C 80/14

Nõukogu määruse (EÜ) nr 732/2008 artikli 19 lõike 2 kohane teadaanne sellise uurimise lõpetamise kohta, mis käsitleb Ühinenud Rahvaste Organisatsiooni narkootiliste ainete ühtse konventsiooni tõhusat rakendamist Boliivias

2013/C 80/07

Komisjon avaldas 20. märtsil 2012 rakendusotsuse 2012/161/EL, (1) millega algatati uurimine eesmärgiga analüüsida mõju, mida on avaldanud Ühinenud Rahvaste Organisatsiooni narkootiliste ainete ühtse konventsiooni (edaspidi „ÜRO ühtne konventsioon” või „konventsioon”) denonsseerimine Boliivia Paljurahvuselises Riigis (edaspidi „Boliivia”), ja seda, kas konventsiooni on tõhusalt rakendatud. Uurimise eesmärk oli teha kindlaks, kas säästvat arengut ja head valitsemistava stimuleeriva erikorra (edaspidi „erikorra tariifsed soodustused”) kohaldamine, mida on Boliiviale võimaldatud vastavalt üldiste tariifsete soodustuste kava kohaldamist käsitleva nõukogu määruse (EÜ) nr 732/2008 (2) (edaspidi „üldiste tariifsete soodustuste kava määrus”) artiklile 8, tuleks peatada kooskõlas üldiste tariifsete soodustuste kava määruse artikli 15 lõikega 2.

Uurimine algatati pärast seda, kui Boliivia oli 29. juunil 2011 ÜRO peasekretärile hoiule andnud ÜRO narkootiliste ainete ühtse konventsiooni denonsseerimise kirja. Denonsseerimine jõustus 1. jaanuaril 2012. Boliivia valitsus palus 29. detsembril 2011 ÜRO peasekretärilt luba ÜRO ühtse konventsiooniga uuesti ühineda, juhul kui võetakse arvesse reservatsiooni, mille kohaselt tuleks Boliivias lubada jätkata kokalehtede närimise traditsiooni, värskete kokalehtede kasutamist ja tarvitamist kultuurilistel ja meditsiinilistel eesmärkidel, nende kasutamist infusioonides ning nende kasvatamist, nendega kauplemist ja nende omamist sellisel määral ja sellises koguses, mis on kooskõlas eespool nimetatud seaduslike eesmärkidega. Konventsiooni eeskirjade kohaselt kiidetakse taotlus heaks juhul, kui üks kolmandik konventsioonis osaleva 183 riigi valitsustest ei ole sellele 10. jaanuariks 2013 vastuväiteid esitanud.

Komisjon tegi kindlaks, et 10. jaanuariks 2013 oli Boliivia taasühinemistaotlusele vastuväiteid esitanud ainult 15 ÜRO ühtses konventsioonis osaleva riigi valitsust. Seetõttu on Boliivia konventsiooniga taasühinenud. Konventsioon jõustus Boliivias 10. veebruaril 2013.

Komisjon kontrollis uurimise käigus, kas Boliivia ametiasutused on pärast konventsiooni denonsseerimist muutnud ebaseaduslikke uimasteid käsitlevaid õigusakte ja tavasid ning kas see on toonud kaasa olukorra, kus õigusakte ei ole tõhusalt rakendatud. Selleks saatis komisjon Boliivia valitsusele küsimustiku. Boliivia valitsus vastas küsimustikule ettenähtud tähtaja raames. Komisjon analüüsis saadud vastuseid ja saatis Boliivia valitsusele täiendava päringu teatavate elementide täpsustamiseks. Boliivia vastas päringule õigel ajal ja esitas nõutud täpsustused.

Komisjon võttis arvesse ka muud teavet, eelkõige asjakohaste rahvusvaheliste organite (Rahvusvaheline Narkootiliste Ainete Kontrollinõukogu (INCB) ja ÜRO uimastite ja kuritegevuse vastu võitlemise büroo (UNODC)) viimaseid avaldatud aruandeid.

Uurimise tulemused näitasid, et Boliivia siseriiklikke eeskirju ja kohustusi pärast 29. juunit 2011 põhimõtteliselt ei muudetud. Boliivial on olemas siseriiklike õigusaktide ja rahvusvahelise koostöö süsteem, mis on kooskõlas ebaseaduslike uimastite tootmise, kaubanduse ja kasutamise vastase võitluse rahvusvaheliste eeskirjadega. Ühtegi selle süsteemi elementi pärast ÜRO ühtse konventsiooni denonsseerimist ei muudetud. Seega hõlmavad Boliivia õigusaktid artikli 15 lõike 2 tähenduses endiselt konventsiooni sätteid.

Uurimise käigus selgus ka, et kehtivate õigusaktide rakendamine konventsiooni denonsseerimise tulemusena ei kannatanud. Boliivia jätkas seega asjaomaste õigusaktide tõhusat rakendamist.

Eespool tehtud tähelepanekute taustal ja vastavalt üldiste tariifsete soodustuste kava määruse artikli 19 lõikele 2 otsustas komisjon kooskõlas kõnealuse määruse artikli 27 lõikes 5 osutatud menetlusega, et uurimise tulemused ei õigusta erikorra tariifsete soodustuste kohaldamise ajutist peatamist Boliivia suhtes ja seetõttu tuleks uurimine lõpetada. Seejuures tuleks meelde tuletada, et kooskõlas üldiste tariifsete soodustuste kava määruse artikli 8 lõikega 3 jätkab komisjon ÜRO ühtse konventsiooni ratifitseerimise seisu ja konventsiooni tõhusa rakendamise jälgimist Boliivias ning võtab vajaduse korral meetmeid, mis on kooskõlas üldiste tariifsete soodustuste kava määruses sätestatud menetlustega, algatades kõnealuses küsimuses vajaduse korral uue uurimise.

(1) ELT L 80, 20.3.2012, lk 30.

(2) ELT L 211, 6.8.2008, lk 1.